En agnähme kontrascht zu däm thema isch ds znacht, wo mer im "Casa Nostra", emne tolle italiänische restaurant, hei gässe, bevor mer d schtadt im dunkle hei verloh. Wüu mis halogenbirli syt schetzigswys 600-700km (auso scho vor Tennant Creek) zursou isch gsy, hani nid auzu viu gseh u wär fasch ine fuessgänger gfahre, wo im dunkle dr schtrass nache isch gloffe. Derby cha mer würklech niemer vorwärfe, i heigi nid aues ungernoh, zum ersatz z bsorge. Z Tennant  Creek hani i de angerhaub "veloläde" nachegfragt; nid emau die beide läde z Alice Springs hei i däre hinsicht öppis z biete gha.